РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/103-23

25. април 2023. године

Б е о г р а д

З А П И С Н И К

13. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. АПРИЛА 2023. ГОДИНЕ

Седница је почела у 10,35 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Милија Милетић, Драган Јовановић, Момир Стојилковић, мр Акош Ујхељи, Дијана Радовић, др Ненад С. Митровић, Дејан Игњатовић, Милован Јаковљевић и Ило Михајловски.

Седници је присуствовао заменик члана Одбора Бранко Вукајловић (заменик Зорана Сандића).

Седници нису присуствовали чланови Одбора Милосав Милојевић, др Анна Орег, Мирослав Алексић и Марко Ристић, као ни њихови заменици.

Седници су присуствовали представници Министарства пољопривреде, шумарства и водопривреде: Вељко Одаловић, државни секретар, Милица Неђић, помоћник министра Сектора за правнe и нормативне послове, Бранко Лакић, директор Управе за пољопривредно земљиште, Драгослав Милутиновић, помоћник директора Управе за аграрна плаћања и Лазар Поповић, помоћник директора Управе за аграрна плаћања.

Одбор је већином гласова (12 за, 1 није гласаo) усвојио следећи:

Д н е в н и р е д:

1. Подношење амандмана Одбора на Предлог закона о изменама и допунама Закона о подстицајима у пољопривреди и руралном развоју, који је поднела Влада (број 011-636/23 од 31. марта 2023. године).

Прва тачка дневног реда - Подношење амандмана Одбора на Предлог закона о изменама и допунама Закона о подстицајима у пољопривреди и руралном развоју, који је поднела Влада (број 011-636/23 од 31. марта 2023. године).

Одбор је у складу са чланом 157. став 6. и чланом 161. став 1. Пословника Народне скупштине, поднео амандмане на чл. 9. и 15. Предлога закона о изменама и допунама Закона о подстицајима у пољопривреди и руралном развоју.

У дискусији су учествовали народни посланици: Маријан Ристичевић, Милован Јаковљевић, Дејан Игњатовић, Милија Милетић, Драган Јовановић, Верољуб Матић и Момир Стојилковић.

А м а н д м а н I

У члану 9. Предлога закона о изменама и допунама Закона о подстицајима у пољопривреди и руралном развоју после става 1. додаје се став 2. који гласи:

,,Став 4. мења се и гласи:

„Лице из става 2. овог члана не може да оствари право на коришћење основних подстицаја за површине пољопривредног земљишта у државној својини које је узело у закуп, односно на коришћење, осим за пољопривредно земљиште у државној својини које је узело у закуп на јавном надметању у складу са законом којим се уређује пољопривредно земљиштe”.**ˮ**

Образложење

Предложеном изменом омогућава се да право на подстицаје за основну биљну производњу може да се оствари и за површине пољопривредног земљишта у државној својини узете у закуп на јавном надметању у складу са законом којим се уређује пољопривредно земљиштe.

Јавно надметање за закуп пољопривредног земљишта у државној својини јесте дигитално и транспарентно и цена постигнута на овом надметању одговара тржишним ценама закупа пољопривредног земљишта.

Предметна измена уводи се у циљу постизања узимања у закуп пољопривредног земљишта у државној својини лошијег квалитета и оног које је напуштено што доприноси повећању површина на којима се обавља пољопривредна производња.

А м а н д м а н II

У члану 15. Предлога закона о изменама и допунама Закона о подстицајима у пољопривреди и руралном развоју после става 1. додаје се став 2. који гласи:

,,Изузетно, у 2023. години подстицаји за основну биљну производњу и регрес за гориво исплаћују се на основу посебног прописа.ˮ

Образложење

У 2023. гoдини Влада је донела Уредбу о финансијском давању пољопривредним газдинствима за пољопривредну производњу биљних култура у 2023. години којом се обезбеђује правовремено финансијско давање за заснивање производног циклуса у производњи биљних култура (пролећна сетва).

Одбор је, на основу члана 156. став 3. Пословника Народне скупштине поднео Народној скупштини следећи

И з в е ш т а ј

Одбор је, у складу са чланом 157. став 6. Пословника Народне скупштине, поднео амандмане на чл. 9. и 15. Предлога закона о изменама и допунама Закона о подстицајима у пољопривреди и руралном развоју.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 11,40часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Бранка Златовић Маријан Ристичевић